<classify> Akizungumza na gazeti hili jana Kaimu Msajili kutoka Wizara ya Habari, Sanaa, Utamaduni na Michezo, Allen Alex alisema kuwa ofisi yake imewasiliana na Yanga kuhusiana na suala hilo.Alisema kuwa wameitakla klabu hiyo kuandaa uchaguzi haraka kwani tayari muda umeshapita.Msajili huyo alisema kuwa iwapo Yanga watashindwa kufanikisha suala hilo kama walivyotakiwa, ofisi yake haitasita kuchukua hatua kwa mujibu wa kanuni husika.Alisema kuwa kwa sasa haiko tayari kuweka wazi masharti iliyowapa Yanga, lakini ameahidi kuyaweka wazi endapo Yanga itashindwa kufanya uchaguzi huo.Sisi kama Ofisi ya Msajili tumekwishaliona suala hilo na tayari kuna mchakato ambao tumeanza kuufanya kuhakikisha uchaguzi unafanyika na kila kitu kinakuwa sawa kwa mujibu wa taratibu, alisema Allen.Kuhusiana na suala la kumtupia virago Katibu wao, Dk Jonas Tiboroha, Allen alisema hilo ni suala la ndani mwa klabu na hawezi kuliingilia kwa sasa.Nasikia kuwa kuna matatizo kati ya mwenyekiti na aliyekuwa katibu wake, lakini nina imani kuwa jambo hilo ni la ndani ya klabu na kuwa ninaomba wamalize mapema suala hilo, alisema Allen.Juzi Mwenyekiti wa Yanga, Yusuf Manji aliwaambia waandishi wa habari kuwa, Kamati ya Utendaji ya klabu hiyo imemtaka Mwenyekii wa Uchaguzi kupanga mchakato mzima wa kuandaa uchaguzi klabuni hapo.Pia alisema kuwa kamati yake itatoa majina ya wajumbe wa kamati mpya ya uchaguzi na kuongeza kuwa uchaguzi utafanyika haraka iwezekanavyo. Kwa sasa klabuni hapo hali sio shwari kufuatia kulazimishwa kujiuzulu kwa Dk Tiboroha kutokana na sababu mbalimbali za kiutendaji.Aidha, katika Makao Makuu ya klabu hiyo jana kulikuwa na mkutano wa viongozi wa matawi mbalimbali, ambapo waandishi wa habari walizuiliwa kuingia.Mmoja kati ya wajumbe wa mkutano huo aliliambia gazeti hili kuwa wanajadili hali ya sasa ya klabu hiyo na kuwa kuna mambo mengi ambayo kwa sasa hayaendi sawa.  <topic>: MICHEZO 